               EURÓPSKA KOMISIA
            V Bruseli25. 7. 2018
            COM(2018) 551 final
            2018/0292(NLE)
            Návrh
            ROZHODNUTIE RADY
            o uplatňovaní predpisov Európskej hospodárskej komisie Organizácie Spojených národov č. 9, 63 a 92 o jednotných ustanoveniach pre typové schvaľovanie trojkolesových vozidiel, mopedov a náhradných systémov tlmenia výfuku pre vozidlá kategórie L z hľadiska emisií zvuku v Únii

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Európska hospodárska komisia Organizácie Spojených národov („EHK OSN“) vypracúva na medzinárodnej úrovni harmonizované požiadavky, ktorých cieľom je odstránenie technických prekážok obchodu s motorovými vozidlami medzi zmluvnými stranami Dohody Európskej hospodárskej komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenie a časti, ktoré môžu byť namontované a/alebo použité na kolesových vozidlách a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“)
                  1
                a na zaistenie toho, aby takéto vozidlá poskytovali vysokú úroveň ochrany zdravia, bezpečnosti a ochrany životného prostredia.

               Európska únia – a tým aj každý členský štát – je zmluvnou stranou revidovanej dohody z roku 1958 a uplatňuje väčšinu predpisov OSN prijatých na základe tejto dohody, s výnimkou predpisov, ktoré nezabezpečujú úroveň ochrany podobnú alebo vyššiu než právne predpisy EÚ. Tak to bolo doteraz v prípade predpisov OSN č. 9 o hluku trojkolesových vozidiel
                  2
               , č. 63 o emisiách hluku mopedov
                  3
                a č. 92 o náhradných systémoch tlmenia výfuku pre vozidlá kategórie L
                  4
                (ďalej len „predpisy OSN č. 9, 63 a 92“ v uvedenom poradí). Tieto predpisy OSN však boli najnovšie upravené tak, aby zaisťovali rovnakú úroveň ochrany životného prostredia, aká sa dosahuje právnymi predpismi Únie o typovom schvaľovaní, takže Únia môže uvedené  predpisy OSN začať teraz uplatňovať. Cieľom uvedených predpisov je stanoviť rovnocenné ustanovenia pre kontrolu zvuku motocyklov a objasniť náležitosti skúšky merania hluku týchto vozidiel pri státí.

               Na úrovni EÚ sa prílohami IV, V a VI k nariadeniu Európskeho parlamentu a Rady (EÚ) č. 168/2013 o schvaľovaní a dohľade nad trhom dvojkolesových alebo trojkolesových vozidiel a štvorkoliek
                  5
               , ktoré odkazujú na prílohu IX k nariadeniu (EÚ) č. 134/2014, pokiaľ ide o požiadavky na environmentálne vlastnosti a výkon pohonnej jednotky dvojkolesových a trojkolesových vozidiel a štvorkoliek a ich komponentov, systémov a samostatných technických jednotiek
                  6
               , nariaďuje typové schvaľovanie dvojkolesových a trojkolesových motorových vozidiel v súlade s postupmi merania a limitnými hodnotami hladiny zvuku stanovenými v prílohách IV, V a VI k nariadeniu (EÚ) č. 168/2013.

               Týmto rozhodnutím Rady sa stanovuje uplatňovanie predpisov OSN č. 9, 63 a 92 zo strany Únie a Komisia sa splnomocňuje, aby o tom informovala generálneho tajomníka OSN.

               •Súlad s existujúcimi ustanoveniami v tejto oblasti politiky

               Tento návrh dopĺňa politiku Únie v oblasti vnútorného trhu, pokiaľ ide o automobilový priemysel, a je s ňou v plnom súlade.

               Systém WP.29 posilňuje medzinárodnú harmonizáciu noriem pre vozidlá. Dohoda z roku 1958 zohráva pri plnení tohto cieľa kľúčovú úlohu, keďže výrobcovia z EÚ sa môžu riadiť spoločným súborom predpisov o typovom schvaľovaní s vedomím, že ich výrobok bude zmluvnými stranami uznaný za vyhovujúci ich vnútroštátnym právnym predpisom. Tento systém napríklad umožnil, že prostredníctvom nariadenia (EÚ) č. 134/2014 sa už uplatňuje predpis OSN č. 41 o typovom schvaľovaní motocyklov z hľadiska hluku, a zároveň prostredníctvom nariadenia (EÚ) č. 3/2014 o funkčnej bezpečnosti dvojkolesových a trojkolesových vozidiel a štvorkoliek a nariadenia (EÚ) č. 44/2014 o konštrukcii a všeobecných požiadavkách na rovnaké vozidlá umožnil povinné uplatňovanie 31 predpisov OSN.

               Podobný prístup sa prijal v rámci nariadenia (ES) č. 661/2009 o všeobecnej bezpečnosti motorových vozidiel, ktorým sa zrušuje viac ako 50 smerníc EÚ, ktoré sa nahrádzajú zodpovedajúcimi predpismi vypracovanými na základe dohody z roku 1958 a smernice 2007/46/ES
                  7
               , ktorou postup schvaľovania Únie nahradil systémy schvaľovania členských štátov a ktorou sa zriadil harmonizovaný rámec, ktorý obsahuje správne ustanovenia a všeobecné technické požiadavky pre všetky nové vozidlá, systémy, komponenty a samostatné technické jednotky. Uvedenou smernicou sa predpisy OSN začlenili do systému EÚ týkajúceho sa typového schvaľovania vozidiel buď v podobe požiadaviek na typové schválenie alebo ako alternatíva k právnym predpisom Únie. Od prijatia uvedenej smernice sa v rámci typového schvaľovania EÚ predpisy OSN čoraz viac začleňujú do právnych predpisov Únie.

               •Súlad s ostatnými politikami Únie

               Návrh je v súlade s cieľmi nariadení (EÚ) č. 168/2013 a č. 134/2014, a preto je v súlade s cieľmi EÚ v oblasti zdravia, bezpečnosti a životného prostredia a s cieľom dosahovať pokrok na ceste k medzinárodnej harmonizácii právnych predpisov týkajúcich sa vozidiel kategórie L (dvojkolesových a trojkolesových vozidiel a štvorkoliek).

                  Návrh je okrem toho v súlade s rozhodnutím Rady 97/836/ES vzhľadom na uplatňovanie revidovanej dohody z roku 1958 Európskym spoločenstvom. Systém WP.29 takisto súvisí s politikou Únie v oblasti konkurencieschopnosti, na ktorú má táto iniciatíva pozitívny vplyv. Tento návrh je takisto v súlade s politikami Únie v oblasti dopravy a energetiky, ktoré sa náležite zohľadňujú v procese prípravy a prijímania predpisov OSN, na ktoré sa vzťahuje dohoda z roku 1958.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Vzhľadom na cieľ a obsah rozhodnutia Rady sú právnym základom články 114 a 207 ZFEÚ v spojení s jej článkom 218 ods. 9. Postup prijatia rozhodnutia Rady je postup uvedený v článku 3 ods. 3 rozhodnutia Rady 97/836/ES.

               •Subsidiarita (v prípade inej ako výlučnej právomoci)

               Požiadavky na zvuk sú už na úrovni EÚ harmonizované, príslušné právne predpisy sú však zastarané a treba ich aktualizovať s ohľadom na technický pokrok, ktorý sa od ich prijatia dosiahol. Uplatňovanie medzinárodných nástrojov, ako sú zodpovedajúce predpisy OSN a ich začlenenie do systému EÚ pre typové schvaľovanie motorových vozidiel môže vykonať len Európska únia. Takto sa nielen zabráni fragmentácii vnútorného trhu, ale zabezpečia sa aj jednotné zdravotné, bezpečnostné a environmentálne normy v celej Únii. Takto možno dosiahnuť aj úspory z rozsahu a z nich plynúce výhody: výrobky sa môžu vyrábať pre celý trh Únie a dokonca medzinárodný trh namiesto toho, aby bolo potrebné prispôsobovať ich s cieľom získať vnútroštátne typové schválenie v každom jednom členskom štáte.

                  Návrh je preto v súlade so zásadou subsidiarity.

               •Proporcionalita

                  Návrh je v súlade so zásadou proporcionality, pretože nepresahuje rámec toho, čo je potrebné na dosiahnutie cieľa zabezpečiť riadne fungovanie vnútorného trhu a zároveň na zaistenie vysokej úrovne verejnej bezpečnosti a ochrany životného prostredia.

               •Výber nástroja

               Navrhovaný nástroj: rozhodnutie Rady.

                  Rozhodnutie Rady sa považuje za primeraný nástroj, keďže je v súlade s požiadavkami stanovenými v článku 3 ods. 3 rozhodnutia Rady 97/836/ES.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Pri vypracúvaní návrhu viedla Európska komisia konzultácie so zainteresovanými stranami. Do všeobecnej konzultácie o navrhovanom prístupe, pokiaľ ide o emisie hluku vozidiel, sa zapojili členské štáty, výrobcovia (zástupcovia EÚ aj členských štátov a jednotlivé spoločnosti), výrobcovia komponentov, dopravné organizácie a zástupcovia používateľov na zasadnutiach pracovnej skupiny pre motocykle. Obsah týchto troch predpisov EHK OSN podporili všetky tieto zainteresované strany v uvedenej skupine, a to aj v rámci pracovnej skupiny EHK OSN pre hluk (GRB). Navrhovaný prístup týkajúci sa uplatňovania predpisov OSN č. 9, 63 a 92 bol predložený aj v rámci Technického výboru – motorové vozidlá (TCMV), čo je komitologický výbor pre právne predpisy v oblasti cestných vozidiel zriadený článkom 40 smernice 2007/46/ES, pričom neboli podané žiadne pripomienky.

               •Získavanie a využívanie expertízy

                  Externá expertíza nie je v prípade tohto návrhu relevantná. Preskúmal ho však technický výbor pre motorové vozidlá. Pokiaľ ide o obsah predpisov OSN č. 9, 63 a 92, treba poznamenať, že v rokoch 2015 a 2016 sa na príkaz Komisie uskutočnila štúdia, v ktorej sa navrhli zlepšenia týchto troch predpisov s cieľom predložiť požiadavky prinajmenšom na rovnakej úrovni ako v nariadeniach (EÚ) č. 168/2013 a č. 134/2014. V nadväznosti na túto štúdiu a na základe svojich záverov Komisia navrhla potrebné zmeny týchto troch predpisov, ktoré pracovná skupina WP.29 prijala na svojom zasadnutí v marci 2017 a ktoré následne vyústili do revízií uvedených v bode 1 (Kontext návrhu).

               •Posúdenie vplyvu

               Uplatňovanie predpisov OSN č. 9, 63 a 92 nevedie k revízii limitných a/alebo prahových hodnôt emisií hluku v súčasnosti stanovených v nariadení (EÚ) č. 168/2013. Okrem toho, skúšobné metódy stanovené v týchto troch predpisoch OSN sú svojím rozsahom a vedeckým prístupom rovnocenné metódam stanoveným v nariadení (EÚ) č. 134/2014. Vzhľadom na celkovú rovnocennosť navrhovaných skúšobných metód pre emisie zvuku, ako aj príslušných limitných a prahových hodnôt emisií zvuku sa preto neočakáva, že by mal navrhovaný postup uplatňovania pre Európsku únii alebo EHP spoločenský, environmentálny a hospodársky vplyv.

                  V rámci nariadenia Európskeho parlamentu a Rady (EÚ) č. 168/2013 o schvaľovaní a dohľade nad trhom dvojkolesových alebo trojkolesových vozidiel a štvorkoliek sa vykonala analýza nákladov a prínosov týkajúcich sa hluku a neoprávnených úprav vozidiel kategórie L, z ktorej vyplynulo, že v tejto kategórii vozidiel došlo k zhoršeniu emisií hluku v dôsledku neoprávnených úprav. V tejto súvislosti sa predpismi OSN č. 9, 63 a 92 zavádzajú skúšobné metódy, limitné hodnoty emisií zvuku, ako aj nákladovo efektívne prvky a opatrenia proti neoprávneným zásahom, ktoré sú plne zosúladené s legislatívnym rámcom EÚ pre vozidlá kategórie L.

               •Regulačná vhodnosť a zjednodušenie

               Iniciatíva nemá negatívne dôsledky, pokiaľ ide o administratívnu záťaž, keďže predpismi OSN navrhnutými na uplatňovanie v Únii sa pre podniky vrátane MSP nezavedú žiadne nové povinnosti v oblasti podávania správ ani iné administratívne povinnosti. Cieľom je naopak administratívnu záťaž znížiť, keďže uplatňovanie celosvetovo harmonizovaných požiadaviek umožňuje výrobcom predkladať dokumentáciu o schválení systémov a komponentov nielen v EÚ, ale aj na vývozných trhoch krajín, ktoré sú zmluvnými stranami dohody z roku 1958, ale nie sú členmi EÚ.

                  Návrh má veľmi pozitívny vplyv na konkurencieschopnosť automobilového priemyslu EÚ a medzinárodný obchod. Prijatie medzinárodne harmonizovaných predpisov o vozidlách obchodnými partnermi EÚ sa považuje za najlepší spôsob odstránenia necolných prekážok obchodu a otvorenia trhu alebo rozšírenia prístupu naň pre podniky z EÚ pôsobiace v automobilovom priemysle.

               •Základné práva

                  Návrh nemá žiadne dôsledky pre ochranu základných práv.

               4.VPLYV NA ROZPOČET

                  Táto iniciatíva nemá žiadny vplyv na rozpočet.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Neuplatňuje sa.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

                  V iniciatíve sa navrhuje, aby sa v Únii uplatňovali predpisy OSN č. 9, 63 a 92 týkajúce sa typového schvaľovania so zreteľom na emisie zvuku trojkolesových vozidiel, mopedov a náhradných systémov tlmenia výfuku vozidiel kategórie L, v uvedenom poradí.

               2018/0292 (NLE)

               Návrh

               ROZHODNUTIE RADY

               o uplatňovaní predpisov Európskej hospodárskej komisie Organizácie Spojených národov č. 9, 63 a 92 o jednotných ustanoveniach pre typové schvaľovanie trojkolesových vozidiel, mopedov a náhradných systémov tlmenia výfuku pre vozidlá kategórie L z hľadiska emisií zvuku v Únii

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej články 114 a 207 v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady 97/836/ES
                  8
                Únia pristúpila k Dohode Európskej hospodárskej komisie Organizácie Spojených národov („EHK OSN“), ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov
                  9
                („revidovaná dohoda z roku 1958“).

               (2)Účelom harmonizovaných požiadaviek predpisu Európskej hospodárskej komisie Organizácie Spojených národov č. 9 o jednotných ustanoveniach na účely typového schvaľovania vozidiel kategórií L2, L4 a L5 z hľadiska emisií zvuku
                  10
               , predpisu č. 63 o jednotných ustanoveniach na účely typového schvaľovania vozidiel kategórie L1 z hľadiska emisií zvuku
                  11
                a predpisu č. 92 o jednotných ustanoveniach na účely typového schvaľovania nepôvodných náhradných systémov tlmenia výfuku (NORESS) pre vozidlá kategórií L1, L2, L3, L4 a L5 z hľadiska emisií zvuku
                  12
                („predpisy OSN č. 9, 63 a 92“) je odstrániť technické prekážky obchodu s motorovými vozidlami medzi zmluvnými stranami revidovanej dohody z roku 1958 a zabezpečiť, aby tieto vozidlá poskytovali vysokú úroveň bezpečnosti a ochrany. Vozidlá kategórie L zahŕňajú ľahké vozidlá, ako napríklad bicykle s pohonným systémom, dvojkolesové alebo trojkolesové mopedy, motocykle s postranným vozíkom a bez neho, trojkolky a štvorkolky.

               (3)Nariadením Európskeho parlamentu a Rady (EÚ) č. 168/2013
                  13
                a delegovaným nariadením Komisie (EÚ) č. 134/2014
                  14
                sa predpisuje prijatie prípustných hladín zvuku, požiadaviek na náhradné výfukové systémy a skúšobné postupy pre dvojkolesové a trojkolesové motorové vozidlá a štvorkolky.

               (4)V prílohách IV, V a VI k nariadeniu (EÚ) č. 168/2013 a prílohe IX k nariadeniu (EÚ) č. 134/2014 sú uvedené požiadavky na typové schválenie motorových vozidiel kategórie L z hľadiska ich prípustnej hladiny zvuku a výfukového systému.

               (5)Dňom svojho pristúpenia k revidovanej dohode z roku 1958 Únia pristúpila k niekoľkým predpisom OSN uvedených v prílohe II k rozhodnutiu 97/836/ES; Predpisy OSN č. 9, 63 a 92 neboli zahrnuté do uvedeného zoznamu.

               (6)Ako sa stanovuje v článku 3 ods. 3 rozhodnutia 97/836/ES a podľa článku 1 ods. 7 revidovanej dohody z roku 1958 sa Únia môže rozhodnúť uplatňovať jeden, niekoľko či všetky predpisy OSN, ku ktorým nepristúpila v čase svojho pristúpenia k revidovanej dohode z roku 1958.

               (7)V nadväznosti na najnovšie zmeny predpisov OSN č. 9, 63 a 92, ktorými sa zosúladili s príslušnými technickými ustanoveniami nariadení (EÚ) č. 168/2013 a (EÚ) č. 134/2014, je teraz vhodné, aby Únia uplatňovala predpisy OSN č. 9, 63 a 92 s cieľom stanoviť spoločné harmonizované požiadavky na medzinárodnej úrovni. Spoločnosti z Únie by sa tak mali riadiť len jedným súborom požiadaviek uznávaných na celom svete, najmä zmluvnými stranami revidovanej dohody z roku 1958,

               PRIJALA TOTO ROZHODNUTIE:

               Článok 1

               Európska únia uplatňuje predpis Európskej hospodárskej komisie Organizácie Spojených národov č. 9 o jednotných ustanoveniach na účely typového schvaľovania vozidiel kategórií L2, L4 a L5 z hľadiska emisií zvuku, predpis č. 63 o jednotných ustanoveniach na účely typového schvaľovania vozidiel kategórie L1 z hľadiska emisií zvuku a predpis č. 92 o jednotných ustanoveniach na účely typového schvaľovania nepôvodných náhradných systémov tlmenia výfuku (NORESS) pre vozidlá kategórií L1, L2, L3, L4 a L5 z hľadiska emisií zvuku.

               Článok 2

               Komisia oznámi toto rozhodnutie generálnemu tajomníkovi Organizácie Spojených národov.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. ES L 346, 17.12.1997, s. 78.

                     (2)

                        Dokument EHK OSN/TRANS/WP.29/2017/2 [Úrad pre publikácie nahradí tento odkaz odkazom na tento dokument, keď sa uverejní v Úradnom vestníku EÚ]

                     (3)

                        Dokument EHK OSN/TRANS/WP.29/2017/4 [Úrad pre publikácie nahradí tento odkaz odkazom na tento dokument, keď sa uverejní v Úradnom vestníku EÚ]

                     (4)

                        Dokument EHK OSN/TRANS/WP.29/2017/5 [Úrad pre publikácie nahradí tento odkaz odkazom na tento dokument, keď sa uverejní v Úradnom vestníku EÚ]

                     (5)

                        Ú. v. EÚ L 60, 2.3.2013, s. 52.

                     (6)

                        Ú. v. EÚ L 53, 21.2.2014, s. 1.

                     (7)

                        Ú. v. EÚ L 263, 9.10.2007, s. 1.

                     (8)

                        Rozhodnutie Rady 97/836/ES z 27. novembra 1997 vzhľadom na pristúpenie Európskeho spoločenstva k Dohode Európskej hospodárskej Komisie Organizácie Spojených národov, ktorá sa týka prijatia jednotných technických predpisov pre kolesové vozidlá, vybavenia a častí, ktoré môžu byť namontované a/alebo použité na kolesových vozidlách, a podmienok pre vzájomné uznávanie udelených schválení na základe týchto predpisov („revidovaná dohoda z roku 1958“) (Ú. v. ES L 346, 17.12.1997, s. 78).

                     (9)

                        Ú. v. ES L 346, 17.12.1997, s. 81.

                     (10)

                        Dokument EHK OSN/TRANS/WP.29/2017/2 [Úrad pre publikácie nahradí tento odkaz odkazom na tento dokument, keď sa uverejní v Úradnom vestníku EÚ]

                     (11)

                        Dokument EHK OSN/TRANS/WP.29/2017/4 [Úrad pre publikácie nahradí tento odkaz odkazom na tento dokument, keď sa uverejní v Úradnom vestníku EÚ]

                     (12)

                        Dokument EHK OSN/TRANS/WP.29/2017/5 [Úrad pre publikácie nahradí tento odkaz odkazom na tento dokument, keď sa uverejní v Úradnom vestníku EÚ]

                     (13)

                        Nariadenie Európskeho parlamentu a Rady (EÚ) č. 168/2013 z 15. januára 2013 o schvaľovaní a dohľade nad trhom dvoj- alebo trojkolesových vozidiel a štvorkoliek (Ú. v. EÚ L 60, 2.3.2013, s. 52).

                     (14)

                        Delegované nariadenie Komisie (EÚ) č. 134/2014 zo 16. decembra 2013, ktorým sa dopĺňa nariadenie Európskeho parlamentu a Rady (EÚ) č. 168/2013, pokiaľ ide o požiadavky na environmentálne vlastnosti a výkon pohonnej jednotky, a ktorým sa mení jeho príloha V (Ú. v. EÚ L 53, 21.2.2014, s. 1).


               EURÓPSKA KOMISIA
            V Bruseli13. 12. 2018
            COM(2018) 828 final
            2018/0418(NLE)
            Návrh
            ROZHODNUTIE RADY
            o uzavretí Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Nariadenie (EÚ) č. 603/2013
                  1
               , ktoré je prepracovaným znením nariadenia č. 2725/2000 z 11. decembra 2000, ktoré sa týka zriadenia systému Eurodac na porovnávanie odtlačkov prstov pre účinné uplatňovanie Dublinského dohovoru, bolo prijaté a nadobudlo účinnosť 19. júla 2013. Nariadenie je uplatniteľné od 20. júla 2015.

               Nariadenie (EÚ) č. 603/2013 umožňuje okrem iného orgánom presadzovania práva nahliadať do systému Eurodac na účely prevencie, odhaľovania alebo vyšetrovania teroristických trestných činov alebo iných závažných trestných činov. Cieľom je, aby orgány presadzovania práva mohli požiadať o porovnanie údajov o odtlačkoch prstov s údajmi, ktoré sú uložené v centrálnej databáze systému Eurodac, keď chcú zistiť presnú totožnosť osoby podozrivej z terorizmu alebo závažnej trestnej činnosti, alebo o nej získať ďalšie informácie.

               Dňa 26. októbra 2004 bola uzavretá Dohoda medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku (ďalej len „dohoda z 26. októbra 2004“)
                  2
               . Dňa 28. februára 2008 bol uzavretý Protokol medzi Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku (ďalej len „protokol z 28. februára 2008“)
                  3
               .

               Švajčiarsko a Lichtenštajnsko uplatňujú azylové prvky nariadenia (EÚ) č. 603/2013 v súlade s dohodou z 26. októbra 2004 a protokolom z 28. februára 2008. Prístup do systému Eurodac na účely presadzovania práva však nepatrí do rozsahu pôsobnosti uvedenej dohody a uvedeného protokolu.

               Dánsko, Švajčiarsko, Lichtenštajnsko, Nórsko a Island potvrdili na stretnutí so zástupcami Komisie, ktoré sa konalo 14. mája 2014, záujem o začatie rokovaní s Európskou úniou zameraných na rozšírenie ustanovení nariadenia (EÚ) č. 603/2013 týkajúcich sa presadzovania práva na tieto krajiny prostredníctvom medzinárodnej dohody.

               Rada poverila 14. decembra 2015 Komisiu začatím rokovaní o dohode medzi Európskou úniou na jednej strane a okrem iného Švajčiarskom a Lichtenštajnskom na druhej strane o podmienkach účasti Švajčiarska a Lichtenštajnska na postupe porovnávania a odosielania údajov na účely presadzovania práva podľa kapitoly VI nariadenia (EÚ) č. 603/2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva.

               Rokovania boli ukončené a bola parafovaná dohoda vo forme protokolu k dohode z 26. októbra 2004, prostredníctvom ktorého sa rozširuje uplatňovanie dohody z 26. októbra 2004 o účely presadzovanie práva.

               Rozšírenie ustanovení nariadenia (EÚ) č. 603/2013 týkajúcich sa presadzovania práva na Švajčiarsko a Lichtenštajnsko by umožnilo švajčiarskym a lichtenštajnským orgánom presadzovania práva požiadať o porovnanie údajov o odtlačkoch prstov s údajmi uloženými v databáze systému Eurodac, ktoré vložili iné zúčastnené štáty, keď chcú zistiť totožnosť osoby podozrivej zo závažnej trestnej činnosti alebo terorizmu, resp. obete týchto činov, alebo o nich získať ďalšie informácie. Na druhej strane by to umožnilo orgánom presadzovania práva všetkých ostatných zúčastnených štátov, či už iných členských štátov EÚ alebo pridružených krajín, požiadať na tie isté účely o porovnanie údajov o odtlačkoch prstov s údajmi uloženými v databáze systému Eurodac, ktoré vložili Švajčiarsko a Lichtenštajnsko.

               Cieľom tohto protokolu je stanoviť právne záväzné práva a povinnosti v záujme zabezpečenia efektívnej účasti Švajčiarska a Lichtenštajnska na prvkoch nariadenia (EÚ) č. 603/2013 týkajúcich sa presadzovania práva. V protokole sa stanovuje, že všetky zúčastnené štáty, či už ostatné členské štáty EÚ, pridružené krajiny alebo Švajčiarsko a Lichtenštajnsko, ktoré majú prístup k systému Eurodac, môžu získať takisto vzájomný prístup k svojim údajom na účely presadzovania práva.

               •Súlad s existujúcimi ustanoveniami v tejto oblasti politiky

               Návrh je v súlade s politikami EÚ týkajúcimi prístupu do databázy systému Eurodac.

               •Súlad s ostatnými politikami Únie

               Návrh je v súlade s politikami EÚ v oblasti slobody, bezpečnosti a spravodlivosti.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto návrhu rozhodnutia Rady je článok 87 ods. 2 písm. a) a článok 88 ods. 2 písm. a) Zmluvy o fungovaní Európskej únie (ZFEÚ) v spojení s článkom 218 ods. 6 písm. a) ZFEÚ.

               •Subsidiarita (v prípade inej ako výlučnej právomoci)

               Dohoda z 26. októbra 2004 je existujúcou medzinárodnou dohodou uzavretou medzi EÚ a Švajčiarskom. V súlade so zásadou subsidiarity stanovenou v článku 5 ZEÚ sa môžu ciele protokolu k tejto dohode dosiahnuť iba prostredníctvom návrhu Komisie na úrovni EÚ.

               •Proporcionalita

                  Návrh je v súlade so zásadou proporcionality, pretože neprekračuje rámec nevyhnutný na dosiahnutie cieľov efektívnej účasti Švajčiarska a Lichtenštajnska na prvkoch nariadenia (EÚ) č. 603/2013 o systéme Eurodac týkajúcich sa presadzovania práva.

               •Výber nástroja

               Na základe článku 218 ods. 6 ZFEÚ sa vyžaduje rozhodnutie Rady o uzavretí dohody.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

                  S Radou (pracovnou skupinou pre azyl) sa viedli konzultácie o obsahu rokovaní a ich napredovaní. Európsky parlament (výbor LIBE) bol informovaný.

               4.INÉ PRVKY

               •Podrobné vysvetlenie konkrétnych ustanovení návrhu

                  Návrh obsahuje rozhodnutie poverujúce na uzavretie protokolu medzi EÚ a Švajčiarskom a Lichtenštajnskom v mene Európskej únie. V ZFEÚ sa stanovuje, že Rada prijme na návrh Komisie rozhodnutie, ktorým sa udelí poverenie na podpísanie a uzavretie medzinárodnej dohody.

                  Protokolom sa zavádza uplatňovanie nariadenia (EÚ) č. 603/2013 na Švajčiarsko a Lichtenštajnsko, pokiaľ ide o prístup do systému Eurodac na účely presadzovania práva. Protokol teda umožňuje určeným orgánom presadzovania práva ostatných zúčastnených štátov a Europolu požiadať o porovnanie údajov o odtlačkoch prstov s údajmi, ktoré do centrálneho systému Eurodac odoslali Švajčiarsko a Lichtenštajnsko. Rovnako umožňuje určeným švajčiarskym a lichtenštajnským orgánom presadzovania práva požiadať o porovnanie údajov o odtlačkoch prstov s údajmi, ktoré do centrálneho systému Eurodac odoslali ostatné zúčastnené štáty.

                  Protokol zaručuje, že súčasná úroveň ochrany osobných údajov v EÚ sa vzťahuje na spracovávanie osobných údajov podľa protokolu orgánmi Švajčiarska, Lichtenštajnska a členských štátov. Takéto spracovávanie osobných údajov by malo podliehať normám ochrany osobných údajov podľa ich vnútroštátneho práva, ktoré sú v súlade so smernicou Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV.

                  V protokole sa podmieňuje zabezpečenie prístupu Švajčiarska a Lichtenštajnska k systému Eurodac na účely presadzovania práva predchádzajúcou právnou a technickou implementáciou rozhodnutia 2008/615/SVV, pokiaľ ide o daktyloskopické údaje.

                  V protokole sa stanovuje, že mechanizmy týkajúce sa zmien stanovené v dohode z 26. októbra 2004 by sa mali vzťahovať na všetky zmeny súvisiace s prístupom do systému Eurodac na účely presadzovania práva.

               2018/0418 (NLE)

               Návrh

               ROZHODNUTIE RADY

               o uzavretí Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 87 ods. 2 písm. a), článok 88 ods. 2 písm. a) a článok 218 ods. 6 písm. a),

               so zreteľom na návrh Európskej komisie,

               so zreteľom na súhlas Európskeho parlamentu
                  4
               ,

               keďže:

               (1)V súlade s rozhodnutím [XXX] z [XXX]
                  5
                bol [XXX] podpísaný Protokol medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva, s výhradou jeho uzavretia k neskoršiemu dátumu.

               (2)S cieľom podporiť a posilniť policajnú spoluprácu medzi príslušnými orgánmi členských štátov a orgánmi Švajčiarska a Lichtenštajnska na účely prevencie, odhaľovania a vyšetrovania teroristických trestných činov a iných závažných trestných činov sa vyžaduje zapojenie Európskej únie, aby sa Švajčiarsko a Lichtenštajnsko mohli zúčastňovať na aspektoch systému Eurodac súvisiacich s presadzovaním práva.

               (3)Tento protokol by sa mal schváliť v mene Európskej únie.

               (4)V súlade s článkom 3 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, tieto členské štáty oznámili želanie zúčastniť sa na prijatí a uplatňovaní tohto rozhodnutia.

               (5)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje Protokol medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva (ďalej len „protokol“).

               Znenie protokolu je pripojené k tomuto rozhodnutiu.

               Článok 2

               Predseda Rady určí osobu(-y) splnomocnenú(-é) oznámiť v mene Európskej únie podľa článku 4 ods. 2 protokolu súhlas Európskej únie s tým, že bude viazaná uvedeným protokolom.

               Článok 3

               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

               V Bruseli

                     Za Radu

                     predseda

                     (1)

                        Nariadenie Európskeho Parlamentu a Rady (EÚ) č. 603/2013 z 26. júna 2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva a o zmene nariadenia (EÚ) č. 1077/2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (prepracované znenie) (Ú. v. EÚ L 180, 29.6.2013, s. 1).

                     (2)

                        Ú. v. EÚ L 53, 27.2.2008, s. 5.

                     (3)

                        Ú. v. EÚ L 160, 18.6.2011, s. 39.

                     (4)

                        Ú. v. EÚ C […], […], s. […].

                     (5)

                        Ú. v. EÚ L […], […], s. […].

    ---documentbreak---

               EURÓPSKA KOMISIA
            V Bruseli13. 12. 2018
            COM(2018) 828 final
            PRÍLOHA
            k
            návrhu ROZHODNUTIA RADY
            o uzavretí Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva

               PRÍLOHA

               k

               návrhu ROZHODNUTIA RADY

               o uzavretí Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva

               EURÓPSKA ÚNIA

               a

               ŠVAJČIARSKA KONFEDERÁCIA,

               a

               LICHTENŠTAJNSKÉ KNIEŽATSTVO,

               ďalej len „zmluvné strany“,

               (1)
                     BERÚC DO ÚVAHY, že 26. októbra 2004 bola uzavretá Dohoda medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku (ďalej len „dohoda z 26. októbra 2004“)
                  1
               .

               (2)
                     BERÚC DO ÚVAHY, že 28. februára 2008 bol uzavretý Protokol medzi Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku (ďalej len „protokol z 28. februára 2008“)
                  2
               .

               (3)
                     PRIPOMÍNAJÚC, že 26. júna 2013 prijala Európska únia nariadenie Európskeho Parlamentu a Rady (EÚ) č. 603/2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva a o zmene nariadenia (EÚ) č. 1077/2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (ďalej len nariadenie (EÚ) č. 603/2013)
                  3
               .

               (4)
                     PRIPOMÍNAJÚC, že postupy porovnávania a odosielania údajov na účely presadzovania práva stanovené v nariadení (EÚ) č. 603/2013 nepredstavujú vývoj na základe ustanovení nariadenia o systéme Eurodac v zmysle dohody z 26. októbra 2004 a protokolu z 28. februára 2008.

               (5)
                     BERÚC DO ÚVAHY, že by sa mal uzavrieť protokol medzi Európskou úniou a Švajčiarskou konfederáciou (ďalej len „Švajčiarsko“) a Lichtenštajnským kniežatstvom (ďalej len „Lichtenštajnsko“) s cieľom umožniť Švajčiarsku a Lichtenštajnsku zúčastňovať sa na aspektoch systému Eurodac súvisiacich s presadzovaním práva, a tým umožniť určeným švajčiarskym a lichtenštajnským orgánom presadzovania práva, aby požiadali o porovnanie údajov o odtlačkoch prstov s údajmi, ktoré do centrálneho systému Eurodac odoslali ostatné zúčastnené štáty.

               (6)
                     BERÚC DO ÚVAHY, že uplatňovanie nariadenia (EÚ) č. 603/2013 na účely presadzovania práva na Švajčiarsko a Lichtenštajnsko by tiež malo umožniť určeným orgánom presadzovania práva ostatných zúčastnených štátov a Europolu, aby požiadali o porovnanie údajov o odtlačkoch prstov s údajmi, ktoré do centrálneho systému Eurodac odoslali Švajčiarsko a Lichtenštajnsko.

               (7)
                     BERÚC DO ÚVAHY, že spracovávanie osobných údajov určenými orgánmi presadzovania práva v zúčastnených štátoch, ako aj Europolom na účely prevencie, odhaľovania alebo vyšetrovania teroristických trestných činov alebo iných závažných trestných činov podľa tohto protokolu by malo podliehať normám ochrany osobných údajov podľa ich vnútroštátneho práva, ktoré sú v súlade so smernicou Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV

                     4

               .

               (8)
                     BERÚC DO ÚVAHY, že by sa mali uplatňovať aj ďalšie podmienky stanovené v nariadení (EÚ) č. 603/2013, pokiaľ ide o spracúvanie osobných údajov určenými orgánmi zúčastnených štátov a Europolom na účely prevencie, odhaľovania alebo vyšetrovania teroristických trestných činov alebo iných závažných trestných činov.

               (9)
                     BERÚC DO ÚVAHY, že tento prístup by sa mal určeným orgánom Švajčiarska a Lichtenštajnska povoliť iba za podmienky, že porovnania s národnými databázami odtlačkov prstov žiadajúceho štátu a s automatizovanými systémami identifikácie odtlačkov prstov všetkých ostatných zúčastnených štátov podľa rozhodnutia Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti
                  5
               , neviedli k určeniu totožnosti dotknutej osoby. Táto podmienka si vyžaduje, aby žiadajúci štát vykonal porovnania s automatizovanými systémami identifikácie odtlačkov prstov všetkých ostatných zúčastnených štátov podľa rozhodnutia Rady 2008/615/SVV, ktoré sú technicky dostupné, pokiaľ tento žiadajúci štát neposkytne opodstatnené dôvody domnievať sa, že by to neviedlo k určeniu totožnosti dotknutej osoby. Takéto opodstatnené dôvody existujú najmä vtedy, keď osobitný prípad nemá žiadnu operačnú ani vyšetrovaciu súvislosť s daným zúčastneným štátom. Od žiadajúceho štátu si uvedená podmienka vyžaduje, aby už predtým vykonal právnu a technickú implementáciu rozhodnutia Rady 2008/615/SVV v oblasti daktyloskopických údajov, pretože nahliadnutie do systému Eurodac na účely presadzovania práva by sa malo povoliť len v prípade, že sa už uskutočnili predchádzajúce uvedené kroky.

               (10)
                     BERÚC DO ÚVAHY, že pred vyhľadávaním v systéme Eurodac by určené orgány Švajčiarska a Lichtenštajnska mali tiež, pokiaľ sú splnené podmienky na porovnanie, nahliadnuť do vízového informačného systému podľa rozhodnutia Rady 2008/633/SVV z 23. júna 2008 o sprístupnení vízového informačného systému (VIS) na nahliadnutie určeným orgánom členských štátov a Europolu na účely predchádzania teroristickým trestným činom a iným závažným trestným činom, ich odhaľovania a vyšetrovania
                  6
               .

               (11)
                     BERÚC DO ÚVAHY, že rovnaké mechanizmy týkajúce sa nových právnych predpisov a nových aktov alebo opatrení stanovené v dohode z 26. októbra 2004 a protokole z 28. februára 2008, vrátane úlohy spoločného výboru, by sa mali uplatňovať na všetky nové právne predpisy a nové akty alebo opatrenia týkajúce sa prístupu do systému Eurodac na účely presadzovania práva.

               SA DOHODLI TAKTO:

               Článok 1

               1.
                     Švajčiarsko vykonáva nariadenie (EÚ) č. 603/2013 v súvislosti s porovnaním údajov o odtlačkoch prstov s údajmi uloženými v centrálnom systéme Eurodac na účely presadzovania práva a uplatňuje ho vo svojich vzťahoch s Lichtenštajnskom a ostatnými zúčastnenými štátmi.

               2.
                     Lichtenštajnsko vykonáva nariadenie (EÚ) č. 603/2013 v súvislosti s porovnaním údajov o odtlačkoch prstov s údajmi uloženými v centrálnom systéme Eurodac na účely presadzovania práva a uplatňuje ho vo svojich vzťahoch so Švajčiarskom a ostatnými zúčastnenými štátmi.

               3.
                     Členské štáty Európskej únie okrem Dánska sa považujú za zúčastnené štáty v zmysle odsekov 1 a 2. Tieto štáty uplatňujú ustanovenia nariadenia (EÚ) č. 603/2013, ktoré súvisia s prístupom na účely presadzovania práva, na Švajčiarsko a Lichtenštajnsko.

               4.
                     Dánsko, Island a Nórsko sa považujú za zúčastnené štáty v zmysle odsekov 1 a 2, pokiaľ sa medzi nimi a Európskou úniou uplatňujú príslušné dohody podobné tejto dohode, ktoré uznávajú Švajčiarsko a Lichtenštajnsko za zúčastnené štáty.

               Článok 2

               1.
                     Tento protokol nenadobudne platnosť vo vzťahu k Švajčiarsku predtým, ako Švajčiarsko vykoná ustanovenia smernice (EÚ) 2016/680, ako aj podmienky stanovené v nariadení (EÚ) č. 603/2013 v súvislosti so spracúvaním osobných údajov, a bude ich uplatňovať na spracúvanie osobných údajov jeho vnútroštátnymi orgánmi na účely stanovené v článku 1 ods. 2 nariadenia (EÚ) č. 603/2013.

               2.
                     Tento protokol nenadobudne platnosť vo vzťahu k Lichtenštajnsku predtým, ako Lichtenštajnsko vykoná ustanovenia smernice (EÚ) 2016/680, ako aj podmienky stanovené v nariadení (EÚ) č. 603/2013 v súvislosti so spracúvaním osobných údajov, a bude ich uplatňovať na spracúvanie osobných údajov jeho vnútroštátnymi orgánmi na účely stanovené v článku 1 ods. 2 nariadenia (EÚ) č. 603/2013.

               Článok 3

               Ustanovenia dohody z 26. októbra 2004 a protokolu z 28. februára 2008 týkajúce sa nových právnych predpisov a nových aktov alebo opatrení, vrátane ustanovení o spoločnom výbore, sa uplatňujú na všetky nové právne predpisy a nové akty alebo opatrenia týkajúce sa prístupu do systému Eurodac na účely presadzovania práva.

               Článok 4

               1.
                     Zmluvné strany ratifikujú alebo schvália tento protokol. Ratifikačné listiny alebo listiny o schválení sa uložia u generálneho tajomníka Rady Európskej únie, ktorý je depozitárom tohto protokolu.

               2.
                     Tento protokol nadobúda platnosť v prvý deň mesiaca nasledujúceho po oznámení depozitára zmluvným stranám, že bola uložená listina o schválení alebo ratifikačná listina Európskej únie a aspoň jednej z ostatných zmluvných strán.

               3.
                     Tento protokol sa neuplatňuje vo vzťahu k Švajčiarsku predtým, ako Švajčiarsko vykoná ustanovenia kapitoly 6 rozhodnutia Rady 2008/615/SVV a pokým sa neukončia hodnotiace postupy v súvislosti s daktyloskopickými údajmi týkajúce sa Švajčiarska podľa kapitoly 4 prílohy k rozhodnutiu Rady 2008/616/SVV o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti
                  7
               .

               4.
                     Tento protokol sa neuplatňuje vo vzťahu k Lichtenštajnsku predtým, ako Lichtenštajnsko vykoná ustanovenia kapitoly 6 rozhodnutia Rady 2008/615/SVV a pokým sa neukončia hodnotiace postupy v súvislosti s daktyloskopickými údajmi týkajúce sa Lichtenštajnska podľa kapitoly 4 prílohy k rozhodnutiu Rady 2008/616/SVV.

               Článok 5

               1.
                     Každá zmluvná strana môže odstúpiť od tohto protokolu zaslaním písomného vyhlásenia depozitárovi. Toto vyhlásenie nadobudne účinnosť šesť mesiacov po jeho uložení.

               2.
                     Tento protokol stratí platnosť, ak od neho odstúpi buď Európska únia alebo Švajčiarsko spolu s Lichtenštajnskom.

               3.
                     Tento protokol stratí platnosť vo vzťahu k Švajčiarsku, ak vo vzťahu k Švajčiarsku prestane platiť dohoda z 26. októbra 2004.

               4.
                     Tento protokol stratí platnosť vo vzťahu k Lichtenštajnsku, ak vo vzťahu k Lichtenštajnsku prestane platiť protokol z 28. februára 2008.

               5.
                     Odstúpenie jednej zo zmluvných strán od tohto protokolu alebo jeho pozastavenie či vypovedanie vo vzťahu k jednej zo zmluvných strán nebude mať vplyv na dohodu z 26. októbra 2004 ani protokol z 28. februára 2008.

               Článok 6

               Tento protokol je vypracovaný v jedinom pôvodnom vyhotovení v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku, pričom všetky znenia sú rovnako autentické.

               Originál sa uloží u depozitára, ktorý vyhotoví overenú kópiu pre každú zo zmluvných strán.

               V Bruseli

                     (1)

                        Ú. v. EÚ L 53, 27.2.2008, s. 5.

                     (2)

                        Ú. v. EÚ L 160, 18.6.2011, s. 39.

                     (3)

                        Ú. v. EÚ L 180, 29.6.2013, s. 1.

                     (4)

                        Ú. v. EÚ L 119, 4.5.2016, s. 89.

                     (5)

                        Ú. v. EÚ L 210, 6.8.2008, s. 1.

                     (6)

                        Ú. v. EÚ L 218, 13.8.2008, s. 129.

                     (7)

                        Ú. v. EÚ L 210, 6.8.2008, s. 12.


               EURÓPSKA KOMISIA
            V Bruseli13. 12. 2018
            COM(2018) 831 final
            2018/0421(NLE)
            Návrh
            ROZHODNUTIE RADY
            o podpise, v mene Európskej únie, Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Nariadenie (EÚ) č. 603/2013
                  1
               , ktoré je prepracovaným znením nariadenia č. 2725/2000 z 11. decembra 2000, ktoré sa týka zriadenia systému Eurodac na porovnávanie odtlačkov prstov pre účinné uplatňovanie Dublinského dohovoru, bolo prijaté a nadobudlo účinnosť 19. júla 2013. Nariadenie je uplatniteľné od 20. júla 2015.

               Nariadenie (EÚ) č. 603/2013 umožňuje okrem iného orgánom presadzovania práva nahliadať do systému Eurodac na účely prevencie, odhaľovania alebo vyšetrovania teroristických trestných činov alebo iných závažných trestných činov. Cieľom je, aby orgány presadzovania práva mohli požiadať o porovnanie údajov o odtlačkoch prstov s údajmi, ktoré sú uložené v centrálnej databáze systému Eurodac, keď chcú zistiť presnú totožnosť osoby podozrivej z terorizmu alebo závažnej trestnej činnosti, alebo o nej získať ďalšie informácie.

               Dňa 26. októbra 2004 bola uzavretá Dohoda medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku (ďalej len „dohoda z 26. októbra 2004“)
                  2
               . Dňa 28. februára 2008 bol uzavretý Protokol medzi Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku (ďalej len „protokol z 28. februára 2008“)
                  3
               .

               Švajčiarsko a Lichtenštajnsko uplatňujú azylové prvky nariadenia (EÚ) č. 603/2013 v súlade s dohodou z 26. októbra 2004 a protokolom z 28. februára 2008. Prístup do systému Eurodac na účely presadzovania práva však nepatrí do rozsahu pôsobnosti uvedenej dohody a uvedeného protokolu.

               Dánsko, Švajčiarsko, Lichtenštajnsko, Nórsko a Island potvrdili na stretnutí so zástupcami Komisie, ktoré sa konalo 14. mája 2014, záujem o začatie rokovaní s Európskou úniou zameraných na rozšírenie ustanovení nariadenia (EÚ) č. 603/2013 týkajúcich sa presadzovania práva na tieto krajiny prostredníctvom medzinárodnej dohody.

               Rada poverila 14. decembra 2015 Komisiu začatím rokovaní o dohode medzi Európskou úniou na jednej strane a okrem iného Švajčiarskom a Lichtenštajnskom na druhej strane o podmienkach účasti Švajčiarska a Lichtenštajnska na postupe porovnávania a odosielania údajov na účely presadzovania práva podľa kapitoly VI nariadenia (EÚ) č. 603/2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva.

               Rokovania boli ukončené a bola parafovaná dohoda vo forme protokolu k dohode z 26. októbra 2004, prostredníctvom ktorého sa rozširuje uplatňovanie dohody z 26. októbra 2004 o účely presadzovanie práva.

               Rozšírenie ustanovení nariadenia (EÚ) č. 603/2013 týkajúcich sa presadzovania práva na Švajčiarsko a Lichtenštajnsko by umožnilo švajčiarskym a lichtenštajnským orgánom presadzovania práva požiadať o porovnanie údajov o odtlačkoch prstov s údajmi uloženými v databáze systému Eurodac, ktoré vložili iné zúčastnené štáty, keď chcú zistiť totožnosť osoby podozrivej zo závažnej trestnej činnosti alebo terorizmu, resp. obete týchto činov, alebo o nich získať ďalšie informácie. Na druhej strane by to umožnilo orgánom presadzovania práva všetkých ostatných zúčastnených štátov, či už iných členských štátov EÚ alebo pridružených krajín, požiadať na tie isté účely o porovnanie údajov o odtlačkoch prstov s údajmi uloženými v databáze systému Eurodac, ktoré vložili Švajčiarsko a Lichtenštajnsko.

               Cieľom tohto protokolu je stanoviť právne záväzné práva a povinnosti v záujme zabezpečenia efektívnej účasti Švajčiarska a Lichtenštajnska na prvkoch nariadenia (EÚ) č. 603/2013 týkajúcich sa presadzovania práva. V protokole sa stanovuje, že všetky zúčastnené štáty, či už ostatné členské štáty EÚ, pridružené krajiny alebo Švajčiarsko a Lichtenštajnsko, ktoré majú prístup k systému Eurodac, môžu získať takisto vzájomný prístup k svojim údajom na účely presadzovania práva.

               •Súlad s existujúcimi ustanoveniami v tejto oblasti politiky

               Návrh je v súlade s politikami EÚ týkajúcimi prístupu do databázy systému Eurodac.

               •Súlad s ostatnými politikami Únie

               Návrh je v súlade s politikami EÚ v oblasti slobody, bezpečnosti a spravodlivosti.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto návrhu rozhodnutia Rady je článok 87 ods. 2 písm. a) a článok 88 ods. 2 písm. a) Zmluvy o fungovaní Európskej únie (ZFEÚ) v spojení s článkom 218 ods. 5 ZFEÚ.

               •Subsidiarita (v prípade inej ako výlučnej právomoci)

               Dohoda z 26. októbra 2004 je existujúcou medzinárodnou dohodou uzavretou medzi EÚ a Švajčiarskom. V súlade so zásadou subsidiarity stanovenou v článku 5 ZEÚ sa môžu ciele protokolu k tejto dohode dosiahnuť iba prostredníctvom návrhu Komisie na úrovni EÚ.

               •Proporcionalita

                  S cieľom podporiť a posilniť policajnú spoluprácu medzi príslušnými orgánmi členských štátov a orgánmi Švajčiarska a Lichtenštajnska na účely prevencie, odhaľovania a vyšetrovania teroristických trestných činov a iných závažných trestných činov sa vyžaduje zapojenie EÚ, aby sa Švajčiarsko a Lichtenštajnsko mohli zúčastňovať na aspektoch systému Eurodac súvisiacich s presadzovaním práva. Návrh je v súlade so zásadou proporcionality, pretože neprekračuje rámec nevyhnutný na dosiahnutie cieľov efektívnej účasti Švajčiarska a Lichtenštajnska na prvkoch nariadenia (EÚ) č. 603/2013 o systéme Eurodac týkajúcich sa presadzovania práva.

               •Výber nástroja

               Na základe článku 218 ods. 5 ZFEÚ sa vyžaduje rozhodnutie Rady poverujúce na podpis dohody.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

                  S Radou (pracovnou skupinou pre azyl) sa viedli konzultácie o obsahu rokovaní a ich napredovaní. Európsky parlament (výbor LIBE) bol informovaný.

               4.INÉ PRVKY

               •Podrobné vysvetlenie konkrétnych ustanovení návrhu

                  Návrh obsahuje rozhodnutie poverujúce na podpísanie protokolu medzi EÚ a Švajčiarskom a Lichtenštajnskom v mene Európskej únie. V ZFEÚ sa stanovuje, že Rada prijme na návrh Komisie rozhodnutie, ktorým sa udelí poverenie na podpísanie a uzavretie medzinárodnej dohody.

                  Protokolom sa zavádza uplatňovanie nariadenia (EÚ) č. 603/2013 na Švajčiarsko a Lichtenštajnsko, pokiaľ ide o prístup do systému Eurodac na účely presadzovania práva. Protokol teda umožňuje určeným orgánom presadzovania práva ostatných zúčastnených štátov a Europolu požiadať o porovnanie údajov o odtlačkoch prstov s údajmi, ktoré do centrálneho systému Eurodac odoslali Švajčiarsko a Lichtenštajnsko. Rovnako umožňuje určeným švajčiarskym a lichtenštajnským orgánom presadzovania práva požiadať o porovnanie údajov o odtlačkoch prstov s údajmi, ktoré do centrálneho systému Eurodac odoslali ostatné zúčastnené štáty.

                  Protokol zaručuje, že súčasná úroveň ochrany osobných údajov v EÚ sa vzťahuje na spracovávanie osobných údajov podľa protokolu orgánmi Švajčiarska, Lichtenštajnska a členských štátov. Takéto spracovávanie osobných údajov by malo podliehať normám ochrany osobných údajov podľa ich vnútroštátneho práva, ktoré sú v súlade so smernicou Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV.

                  V protokole sa podmieňuje zabezpečenie prístupu Švajčiarska a Lichtenštajnska k systému Eurodac na účely presadzovania práva predchádzajúcou právnou a technickou implementáciou rozhodnutia 2008/615/SVV, pokiaľ ide o daktyloskopické údaje.

                  V protokole sa stanovuje, že mechanizmy týkajúce sa zmien stanovené v dohode z 26. októbra 2004 by sa mali vzťahovať na všetky zmeny súvisiace s prístupom do systému Eurodac na účely presadzovania práva.

               2018/0421 (NLE)

               Návrh

               ROZHODNUTIE RADY

               o podpise, v mene Európskej únie, Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 87 ods. 2 písm. a), článok 88 ods. 2 písm. a) a článok 218 ods. 5,

               so zreteľom na návrh Európskej komisie,

               keďže:

               (1)Rada poverila 14. decembra 2015 Komisiu začatím rokovaní so Švajčiarskom a Lichtenštajnskom o podmienkach účasti Švajčiarska a Lichtenštajnska na postupe porovnávania a odosielania údajov na účely presadzovania práva stanovenom v kapitole VI nariadenia Európskeho parlamentu a Rady (EÚ) č. 603/2013.
                  4

               (2)Rokovania boli ukončené a 22. novembra 2017 bol parafovaný Protokol k Dohode z 26. októbra 2004 medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku.

               (3)Tento protokol by sa mal podpísať v mene Európskej únie s výhradou jeho neskoršieho uzavretia.

               (4)V súlade s článkom 3 Protokolu o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, tieto členské štáty oznámili želanie zúčastniť sa na prijatí a uplatňovaní tohto rozhodnutia.

               (5)V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

               PRIJALA TOTO ROZHODNUTIE:

               Článok 1

               Týmto sa v mene Európskej únie schvaľuje podpísanie Protokolu medzi Európskou úniou, Švajčiarskou konfederáciou a Lichtenštajnským kniežatstvom k Dohode medzi Európskym spoločenstvom a Švajčiarskou konfederáciou o kritériách a mechanizmoch na určenie štátu zodpovedného za preskúmanie žiadosti o azyl podanej v členskom štáte alebo vo Švajčiarsku, pokiaľ ide o prístup do systému Eurodac na účely presadzovania práva, s výhradou uzavretia uvedeného protokolu.

               Článok 2

               Generálny sekretariát Rady udelí osobe(-ám), ktorú(-é) určí vyjednávač protokolu, plnú moc na podpis protokolu s výhradou jeho uzavretia.

               Článok 3

               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

               V Bruseli

                     Za Radu

                     predseda

                     (1)

                        Nariadenie Európskeho Parlamentu a Rady (EÚ) č. 603/2013 z 26. júna 2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva a o zmene nariadenia (EÚ) č. 1077/2011, ktorým sa zriaďuje Európska agentúra na prevádzkové riadenie rozsiahlych informačných systémov v priestore slobody, bezpečnosti a spravodlivosti (prepracované znenie) (Ú. v. EÚ L 180, 29.6.2013, s. 1).

                     (2)

                        Ú. v. EÚ L 53, 27.2.2008, s. 5.

                     (3)

                        Ú. v. EÚ L 160, 18.6.2011, s. 39.

                     (4)

                        Nariadenie (EÚ) č. 603/2013 o zriadení systému Eurodac na porovnávanie odtlačkov prstov pre účinné uplatňovanie nariadenia (EÚ) č. 604/2013, ktorým sa ustanovujú kritériá a mechanizmy na určenie členského štátu zodpovedného za posúdenie žiadosti o medzinárodnú ochranu podanej štátnym príslušníkom tretej krajiny alebo osobou bez štátnej príslušnosti v jednom z členských štátov, a o žiadostiach orgánov členských štátov na presadzovanie práva a Europolu o porovnanie s údajmi v systéme Eurodac na účely presadzovania práva (Ú. v. EÚ L 180, 29.6.2013, s. 1).


               EURÓPSKA KOMISIA
            V Bruseli31. 1. 2019
            COM(2019) 31 final
            2019/0021(NLE)
            Návrh
            ROZHODNUTIE RADY
            o pozícii, ktorá sa má prijať v mene Európskej úniev Spoločnom výbore EHP k zmene prílohy II(Technické predpisy, normy, skúšky a certifikácia) a prílohy XI (Elektronická komunikácia, audiovizuálne služby a informačná spoločnosť) k Dohode o EHP
            (Text s významom pre EHP)

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Cieľom návrhu rozhodnutia Spoločného výboru EHP (pripojeného k navrhovanému rozhodnutiu Rady) je zmeniť prílohu II (Technické predpisy, normy, skúšky a certifikácia) a prílohu XI (Elektronická komunikácia, audiovizuálne služby a informačná spoločnosť) k Dohode o EHP na účely začlenenia smernice Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti
                  1
               .

               •Súlad s existujúcimi ustanoveniami v tejto oblasti politiky

               Pripojeným návrhom rozhodnutia spoločného výboru sa existujúce politiky EÚ rozširujú na štáty EZVO, ktoré sú členmi EHP (Nórsko, Island a Lichtenštajnsko).

               •Súlad s ostatnými politikami Únie

               Rozšírenie acquis EÚ na štáty EZVO, ktoré sú členmi EHP, jeho začlenením do Dohody o EHP sa vykonáva v súlade s cieľmi a zásadami obsiahnutými v uvedenej dohode zameranej na vytvorenie dynamického a homogénneho Európskeho hospodárskeho priestoru založeného na spoločných pravidlách a rovnakých podmienkach hospodárskej súťaže.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právne predpisy, ktoré sa majú začleniť do Dohody o EHP, sa zakladajú na článkoch 114, 337 a 43 Zmluvy o fungovaní Európskej únie.

               Podľa článku 1 ods. 3 nariadenia Rady (ES) č. 2894/94
                  2
                o opatreniach na vykonávanie Dohody o EHP Rada na základe návrhu Komisie prijme v mene Únie pozíciu k takýmto rozhodnutiam.

               Komisia v spolupráci s ESVČ predkladá Rade návrh rozhodnutia Spoločného výboru EHP, aby ho Rada prijala ako pozíciu Únie. Komisia dúfa, že tento návrh bude môcť Spoločnému výboru EHP predložiť pri najbližšej možnej príležitosti.

               •Subsidiarita (v prípade iných ako výlučných právomocí)

               Návrh je v súlade so zásadou subsidiarity z tohto dôvodu:

               cieľ tohto návrhu, ktorým je zabezpečiť homogénnosť vnútorného trhu, nie je možné uspokojivo dosiahnuť na úrovni členských štátov, a preto ho z dôvodu jeho účinkov možno lepšie dosiahnuť na úrovni Únie.

               Proces začleňovania acquis EÚ do Dohody o EHP sa vykonáva v súlade s nariadením Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore, v ktorom sa zvolený prístup potvrdzuje.

               •Proporcionalita

               V súlade so zásadou proporcionality tento návrh neprekračuje rámec nevyhnutný na dosiahnutie daného cieľa.

               •Výber nástroja

               V súlade s článkom 98 Dohody o EHP je zvoleným nástrojom rozhodnutie Spoločného výboru EHP. Spoločný výbor EHP zabezpečuje účinné vykonávanie a fungovanie Dohody o EHP. Na tento účel prijíma rozhodnutia v prípadoch stanovených v Dohode o EHP.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Získavanie a využívanie expertízy

               Neuplatňuje sa.

               •Posúdenie vplyvu

               Neuplatňuje sa.

               4.VPLYV NA ROZPOČET

               Začlenenie smernice (EÚ) 2015/1535 do Dohody o EHP by nemalo mať žiaden vplyv na rozpočet.

               5.ĎALŠIE PRVKY

               Hlavné úpravy požadované na strane EZVO:

               Odôvodnenie a navrhované riešenie:

               Vymedzenie pojmu „technická špecifikácia“, článok 1 ods. 1 písm. c), úprava a)

               Touto úpravou sa zabezpečuje, aby sa veta „poľnohospodárske výrobky uvedené v (...) článku 38 ods. 1 (...) ZFEÚ“ neuplatňovala ako súčasť vymedzenia pojmu „technická špecifikácia“ z dôvodu, že článok 38 ods. 1 ZFEÚ sa týka spoločnej poľnohospodárskej politiky a spoločnej rybárskej politiky EÚ, čo sú nástroje, ktoré nepatria do rozsahu pôsobnosti Dohody o EHP. Rovnaká úprava sa už uplatňuje v rámci Dohody o EHP.

               Žiadosti o ďalšie informácie, článok 5 ods. 1, úprava c)

               Úprava bola zahrnutá s cieľom zabezpečiť dostatočnú výmenu informácií medzi pilierom EÚ a pilierom EZVO. Treba poznamenať, že podobná úprava sa už uplatňuje v rámci Dohody o EHP.

               Zaslanie pripomienok, článok 5 ods. 2, úprava d)

               Úpravou sa spresňuje spôsob, akým sa pripomienky k návrhu technických predpisov oznamujú medzi pilierom EÚ a pilierom EZVO. Treba poznamenať, že rovnaká úprava sa už uplatňuje v rámci Dohody o EHP.

               Podrobné stanoviská, článok 6 ods. 1, 2 a 7, úprava e)

               V záujme zrozumiteľnosti sa touto úpravou zabezpečuje, aby sa podrobné stanoviská mohli vydávať len v rámci pilieru EZVO, t. j. aby štát EZVO nemohol predkladať podrobné stanoviská členskému štátu EÚ alebo naopak.

               Neuplatňovanie článku 6 ods. 3 až 6, úprava f)

               V ustanoveniach uvedených v článku 6 ods. 3 až 6 sa stanovuje predĺženie obdobia zastavenia konania v situáciách, keď inštitúcie EÚ zvažujú prijatie právnych predpisov v oblasti, na ktorú sa vzťahuje vnútroštátny návrh technického predpisu. Tieto ustanovenia nepatria do rozsahu pôsobnosti Dohody o EHP.

               2019/0021 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie
                  v Spoločnom výbore EHP k zmene prílohy II
                  (Technické predpisy, normy, skúšky a certifikácia) a prílohy XI (Elektronická komunikácia, audiovizuálne služby a informačná spoločnosť) k Dohode o EHP

               (Text s významom pre EHP)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej články 114, 337 a 43 v spojení s jej článkom 218 ods. 9,

               so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore
                  3
               , a najmä na jeho článok 1 ods. 3,

               so zreteľom na návrh Európskej komisie,

               keďže:

               (1)Dohoda o Európskom hospodárskom priestore
                  4
                (ďalej len „Dohoda o EHP“) nadobudla platnosť 1. januára 1994.

               (2)Podľa článku 98 Dohody o EHP sa na základe rozhodnutia Spoločného výboru EHP môže meniť, okrem iného, príloha II (Technické predpisy, normy, skúšky a certifikácia) a príloha XI (Elektronická komunikácia, audiovizuálne služby a informačná spoločnosť) k Dohode o EHP.

               (3)Smernica Európskeho parlamentu a Rady (EÚ) 2015/1535
                  5
                sa má začleniť do Dohody o EHP.

               (4)Príloha II (Technické predpisy, normy, skúšky a certifikácia) a príloha XI (Elektronická komunikácia, audiovizuálne služby a informačná spoločnosť) k Dohode o EHP by sa preto mala zodpovedajúcim spôsobom zmeniť.

               (5)Pozícia Únie v Spoločnom výbore EHP by preto mala vychádzať z pripojeného návrhu rozhodnutia,

               PRIJAL TOTO ROZHODNUTIE:

               Článok 1

               Pozícia, ktorá sa má v mene Únie prijať v Spoločnom výbore EHP k navrhovanej zmene prílohy II (Technické predpisy, normy, skúšky a certifikácia) a prílohy XI (Elektronická komunikácia, audiovizuálne služby a informačná spoločnosť) k Dohode o EHP, je založená na návrhu rozhodnutia Spoločného výboru EHP pripojeného k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda

                     (1)

                        Ú. v. EÚ L 241, 17.9.2015, s. 1 – 15.

                     (2)

                        Ú. v. ES L 305, 30.11.1994, s. 6 – 8.

                     (3)

                        Ú. v. ES L 305, 30.11.1994, s. 6.

                     (4)

                        Ú. v. ES L 1, 3.1.1994, s. 3.

                     (5)

                        Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 17.9.2015, s. 1 – 15).

    ---documentbreak---

               EURÓPSKA KOMISIA
            V Bruseli31. 1. 2019
            COM(2019) 31 final
            PRÍLOHA
            k
            návrhu rozhodnutia Rady
            o pozícii, ktorá sa má prijať v mene Európskej úniev Spoločnom výbore EHP k zmene prílohy II(Technické predpisy, normy, skúšky a certifikácia) a prílohy XI (Elektronická komunikácia, audiovizuálne služby a informačná spoločnosť) k Dohode o EHP

               PRÍLOHA

               ROZHODNUTIE SPOLOČNÉHO VÝBORU EHP

               č.

               z ,

               ktorým sa mení príloha II (Technické predpisy, normy, skúšky a certifikácia) a príloha XI (Elektronická komunikácia, audiovizuálne služby a informačná spoločnosť) k Dohode o EHP

               SPOLOČNÝ VÝBOR EHP,

               so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,

               keďže:

               (1)Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti
                  1
               , sa má začleniť do Dohody o EHP.

               (2)Smernicou (EÚ) 2015/1535 sa zrušuje smernica Európskeho parlamentu a Rady 98/34/ES
                  2
               , zmenená smernicou Európskeho parlamentu a Rady 98/48/ES
                  3
               , začlenená do Dohody o EHP, a preto je potrebné odkaz na ňu v rámci Dohody o EHP vypustiť.

               (3)Zatiaľ čo štáty EZVO môžu k návrhu technického predpisu, ktorý oznámili iné štáty EZVO, vydať pripomienky a podrobné stanoviská, v prípade návrhu technického predpisu, ktorý oznámili členské štáty Únie, môžu predložiť len pripomienky, čo platí aj naopak.

               (4)Prílohy II a XI k Dohode o EHP by sa preto mali zodpovedajúcim spôsobom zmeniť,

               PRIJAL TOTO ROZHODNUTIE:

               Článok 1

               V kapitole XIX prílohy II k Dohode o EHP sa text bodu 1 (smernica Európskeho parlamentu a Rady 98/34/ES) nahrádza takto:

               „32015 L 1535: Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 17.9.2015, s. 1).

               Ustanovenia smernice sa na účely tejto dohody vykladajú s týmito úpravami:

               a)V článku 1 ods. 1 písm. c) sa druhý pododsek nahrádza takto:

               „Pojem „technická špecifikácia“ sa vzťahuje aj na výrobné metódy a postupy používané v súvislosti s výrobkami určenými na spotrebu pre ľudí a zvieratá a s liekmi, ako sú vymedzené v článku 1 smernice 2001/83/ES (začlenenej do kapitoly XIII bodu 15q prílohy II k Dohode o EHP rozhodnutím Spoločného výboru EHP č. 82/2002 z 25. júna 2002
                  4
               ), ako aj na výrobné metódy a postupy vzťahujúce sa na iné výrobky v prípadoch, keď majú vplyv na charakteristiky týchto výrobkov.“;

               b)V článku 5 ods. 1 prvom pododseku sa dopĺňa tento text:

               „Úplné znenie oznámeného návrhu technického predpisu je dostupné v pôvodnom jazyku, ako aj v úplnom preklade do jedného z úradných jazykov Únie.“;

               c)V článku 5 ods. 1 sa dopĺňa tento pododsek:

               „Komisia v mene Únie na jednej strane a Dozorný úrad EZVO alebo štáty EZVO prostredníctvom Dozorného úradu EZVO na strane druhej si môžu vyžiadať ďalšie informácie o oznámenom návrhu technického predpisu.“;

               d)V článku 5 ods. 2 sa dopĺňa tento pododsek:

               „Pripomienky štátov EZVO posiela Dozorný orgán EZVO Komisii vo forme jednotného koordinovaného oznámenia a pripomienky Únie posiela Komisia Dozornému orgánu EZVO.“;

               e)V článku 6 ods. 1, 2 a 7 sa výraz „členský štát“ nahrádza výrazom „štát EZVO“ a výraz „Komisia“ sa nahrádza výrazom „Dozorný úrad EZVO“.

               f)Článok 6 ods. 3, 4, 5 a 6 sa neuplatňuje.“

               Článok 2

               Text bodu 5i (smernica Európskeho parlamentu a Rady 98/34/ES) prílohy XI k Dohode o EHP sa nahrádza takto:

               „32015 L 1535: Smernica Európskeho parlamentu a Rady (EÚ) 2015/1535 z 9. septembra 2015, ktorou sa stanovuje postup pri poskytovaní informácií v oblasti technických predpisov a pravidiel vzťahujúcich sa na služby informačnej spoločnosti (Ú. v. EÚ L 241, 17.9.2015, s. 1).

               Ustanovenia smernice sa na účely tejto dohody vykladajú s týmito úpravami:

               a)V článku 1 ods. 1 písm. c) sa druhý pododsek nahrádza takto:

                     5
                  „Pojem „technická špecifikácia“ sa vzťahuje aj na výrobné metódy a postupy používané v súvislosti s výrobkami určenými na spotrebu pre ľudí a zvieratá a s liekmi, ako sú vymedzené v článku 1 smernice 2001/83/ES (začlenenej do kapitoly XIII bodu 15q prílohy II k Dohode o EHP rozhodnutím Spoločného výboru EHP č. 82/2002 z 25. júna 2002), ako aj na výrobné metódy a postupy vzťahujúce sa na iné výrobky v prípadoch, keď majú vplyv na charakteristiky týchto výrobkov.“;

               b)V článku 5 ods. 1 prvom pododseku sa dopĺňa tento text:

               „Úplné znenie oznámeného návrhu technického predpisu je dostupné v pôvodnom jazyku, ako aj v úplnom preklade do jedného z úradných jazykov Únie.“;

               c)V článku 5 ods. 1 sa dopĺňa tento pododsek:

               „Komisia v mene Únie na jednej strane a Dozorný úrad EZVO alebo štáty EZVO prostredníctvom Dozorného úradu EZVO na strane druhej si môžu vyžiadať ďalšie informácie o oznámenom návrhu technického predpisu.“;

               d)V článku 5 ods. 2 sa dopĺňa tento pododsek:

               „Pripomienky štátov EZVO posiela Dozorný orgán EZVO Komisii vo forme jednotného koordinovaného oznámenia a pripomienky Únie posiela Komisia Dozornému orgánu EZVO.“;

               e)V článku 6 ods. 1, 2 a 7 sa výraz „členský štát“ nahrádza výrazom „štát EZVO“ a výraz „Komisia“ sa nahrádza výrazom „Dozorný úrad EZVO“.

               f)Článok 6 ods. 3, 4, 5 a 6 sa neuplatňuje.“

               Článok 3

               Znenie smernice (EÚ) 2015/1535 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.

               Článok 4

               Toto rozhodnutie nadobúda účinnosť […] pod podmienkou, že boli doručené všetky oznámenia podľa článku 103 ods. 1 Dohody o EHP
                  6*.

               Článok 5

               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli […]

                  Za Spoločný výbor EHP

                  predseda

                  […]

                  tajomníci

                  Spoločného výboru EHP

                  […]

                     (1)

                        Ú. v. EÚ L 241, 17.9.2015, s. 1.

                     (2)

                        Ú. v. ES L 204, 21.7.1998, s. 37.

                     (3)

                        Ú. v. ES L 217, 5.8.1998, s. 18.

                     (4)

                        Ú. v. EÚ L 266, 3.1.2002, s. 32 a dodatok EHP č. 49, 3.10.2002, s. 22.

                     (5)

                        Ú. v. EÚ L 266, 3.1.2002, s. 32 a dodatok EHP č. 49, 3.10.2002, s. 22.

                     (6)
                  *
                        [Ústavné požiadavky neboli oznámené.] [Ústavné požiadavky boli oznámené.]